Nariadenie Komisie (ES) č. 643/2000
z 28. marca 2000
o podrobnostiach používania eura na účely vykonávania rozpočtov štrukturálnych fondov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/1999 z 21. júna 1999 o všeobecných ustanoveniach o štrukturálnych fondoch, [1] najmä na jeho článok 33 a článok 53 ods. 2,
keďže:
(1) článok 33 nariadenia (ES) č. 1260/1999 stanovuje, že rozhodnutia, vyhradené prostriedky a platby Komisie sa budú určovať a vykonávať v eurách v súlade s opatreniami, ktoré má Komisia vypracovať;
(2) prepočítavacie kurzy medzi eurom a menami členských štátov, ktoré majú euro ako svoju menu, sú neodvolateľne stanovené nariadením Rady (ES) č. 2866/98; [2] podľa článku 1 nariadenia Komisie (Euratom, ESUO, ES) č. 3418/93 z 9. decembra 1993, ktorým sa ustanovujú podrobné pravidlá vykonávania určitých ustanovení rozpočtového nariadenia z 21. decembra 1977, [3] naposledy zmeneného a doplneného rozhodnutím 1999/537/ES, ESUO, Euratom, [4] pre členské štáty, ktoré nemajú euro ako svoju menu, prepočítavacie kurzy sú mesačné kurzy eura vypočítané na základe kurzov, ktoré sú platné v deň pred posledným pracovným dňom mesiaca predchádzajúceho mesiac, pre ktorý sa kurzy stanovujú; tieto kurzy sa uverejňujú v sérii C Úradného vestníka Európskych spoločenstiev;
(3) podľa prechodných ustanovení stanovených v článku 52 ods. 1 nariadenia (ES) č. 1260/1999 pre príspevky poskytované na základe nariadenia Rady (EHS) č. 4253/88 z 19. decembra 1988 na vykonanie nariadenia (EHS) č. 2052/88 v súvislosti s koordináciou činností rozličných štrukturálnych fondov navzájom a s operáciami Európskej investičnej banky a inými existujúcimi finančnými nástrojmi, [5] naposledy zmeneného a doplneného nariadením (ES) č. 3193/94, [6] sa musia ustanovenia týkajúce sa platieb ustanovených v nariadení Komisie (EHS) č. 1866/90 z 2. júla 1990 o podrobnostiach používania ECU na účely vykonávania rozpočtov štrukturálnych fondov, [7] naposledy zmenenom a doplnenom nariadením (ES) č. 2745/94, [8] naďalej uplatňovať;
(4) s výborom uvedeným v článku 147 zmluvy, Riadiacim výborom pre poľnohospodárske štruktúry a rozvoj vidieka a Riadiacim výborom pre rybného hospodárstvo a akvakultúru sa uskutočnili porady týkajúce sa tohto nariadenia;
(5) opatrenia stanovené v tomto nariadení sú v súlade so stanoviskom Výboru pre rozvoj a premenu regiónov,
PRIJALA TOTO NARIADENIE:
Článok 1
Predkladanie plánov, žiadostí o príspevky z fondov a výročných a záverečných správ o vykonávaní
1. Rozvojové plány, finančné plány, žiadosti o pomoc a programové doplnky a výročné a záverečné správy o vykonávaní uvedené v nariadení (ES) č. 1260/1999 sa Komisii predkladajú v eurách.
2. Vo výročných a záverečných správach o vykonávaní musia čiastky v eurách vo výkazoch o výdavkoch zodpovedať čiastkam v eurách získaným použitím článku 2.
Článok 2
Platby
1. Výkazy o výdavkoch podporujúce žiadosti o platby, overené platobným orgánom v súlade s článkom 32 ods. 3 nariadenia (ES) č. 1260/1999, sa predkladajú Komisii v eurách.
2. Členské štáty, ktoré nemajú euro ako svoju menu v deň žiadosti o platbu, prepočítavajú čiastky výdavkov, ktoré im vznikli v národných menách, na euro za použitia kurzov platných v predposledný pracovný deň v Komisii v mesiaci, ktorý predchádzal mesiacu, počas ktorého bol výdavok zaznamenaný v účtovníctve platobného orgánu zodpovedného za príslušný príspevok.
3. Keď sa euro stane menou členského štátu, postup prepočítavania stanovený v predchádzajúcom odseku sa naďalej uplatňuje na všetky výdavky zaznamenané v účtovníctve platobným orgánom pred dňom nadobudnutia účinnosti pevného prepočítavacieho kurzu medzi národnou menou a euro.
Článok 3
Zrušenie
Týmto sa zrušuje nariadenie (EHS) č. 1866/90 bez toho, aby boli dotknuté prechodné ustanovenia stanovené v článku 52 nariadenia (ES) č. 1260/1999.
Článok 4
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 28. marca 2000